*****

ΚΑΝΟΝΙΣΜΟΣ (ΕΟΚ) αριθ. 2686/90 ΤΟΥ ΣΥΜΒΟΥΛΙΟΥ

της 17ης Σεπτεμβρίου 1990

για την κατάργηση του κανονισμού (ΕΟΚ) αριθ. 2347/87 περί επιβολής οριστικού δασμού αντιντάμπινγκ στα μηχανικά ρολόγια χεριού καταγωγής Σοβιετικής Ένωσης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή των επιδοτήσεων από χώρες μη μέλη της Ευρωπαϊκής Οικονομικής Κοινότητας (1), και ιδίως το άρθρο 14,

την πρόταση που υπέβαλε η Επιτροπή μετά από διαβουλεύσεις στο πλαίσιο της συμβουλευτικής επιτροπής όπως προβλέπεται στον προαναφερθέντα κανονισμό,

Εκτιμώντας:

Α. Προηγούμενη διαδικασία

(1) Με τον κανονισμό (ΕΟΚ) αριθ. 1882/82 (2) το Συμβούλιο επέβαλε οριστικό δασμό αντιντάμπινγκ στα μηχανικά ρολόγια χεριού καταγωγής Σοβιετικής Ένωσης.

(2) Μετά την επιβολή αυτών των μέτρων, ο καταγγέλλων, δηλαδή η Timex Corporation Dundee, άσκησε προσφυγή στο Δικαστήριο των Ευρωπαϊκών Κοινοτήτων σύμφωνα με την παράγραφο 2 του άρθρου 173 της συνθήκης για τη μερική κατάργηση του άρθρου 1 του κανονισμού (ΕΟΚ) αριθ. 1882/82.

Το Δικαστήριο, με την από 20 Μαρτίου 1985 απόφασή του στην υπόθεση 264/82 (3), κήρυξε άκυρο το εν λόγω άρθρο και έδωσε εντολή να διατηρηθεί ο δασμός αντιντάμπινγκ που επιβλήθηκε σύμφωνα μ' αυτή τη διάταξη μέχρι να λάβουν τα αρμόδια όργανα τα απαραίτητα μέτρα για την εκτέλεση της απόφασής του.

(3) Μετά από μια μεταγενέστερη διαδικασία επανεξέτασης, το Συμβούλιο, με τον κανονισμό (ΕΟΚ) αριθ. 2347/87 (4), επέβαλε και πάλι οριστικό δασμό αντιντάμπινγκ στις εισαγωγές του εν λόγω προϊόντος.

Β. Διαδικασία επανεξέτασης

(4) Τον Σεπτέμβριο 1989, η Επιτροπή έλαβε αίτηση για επανεξέταση από τον ενδιαφερόμενο εξαγωγέα της Σοβιετικής Ένωσης και τον μεγαλύτερο εισαγωγέα του προϊόντος στην Κοινότητα βάσει του άρθρου 14 του κανονισμού (ΕΟΚ) αριθ. 2423/88, με τον ισχυρισμό ότι ο σημαντικότερος κοινοτικός παραγωγός μηχανικών ρολογιών χεριού και ο μόνος που είχε συμμετάσχει στην προηγούμενη διαδικασία επανεξέτασης, δηλαδή η Timex Corporation, έχει οριστικά σταματήσει τη παραγωγή του και ότι δεν είναι συνεπώς ανάγκη να εξακολουθήσει να ισχύει ο δασμός αντιντάμπινγκ. Η Επιτροπή έλαβε επιβεβαίωση από την εν λόγω εταιρεία ότι η παραγωγή είχε παύσει οριστικά και αποφάσισε ότι δικαιολογείται μια διαδικασία επανεξέτασης.

(5) Η Επιτροπή ανήγγειλε, κατά συνέπεια, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (5), την έναρξη επανεξέτασης των μέτρων αντιντάμπινγκ σχετικά με τις εισαγωγές στην Κοινότητα μηχανικών ρολογιών χεριού που υπάγονται στον κωδικό ΣΟ ex 9102 29 00, καταγωγής Σοβιετικής Ένωσης.

(6) Η έρευνα κάλυψε την περίοδο από 1ης Φεβρουαρίου 1989 έως 31 Ιανουαρίου 1990.

(7) Η Επιτροπή ενημέρωσε επίσημα τόσο τους εξαγωγείς όσο και τον εισαγωγείς που είναι γνωστό ότι ενδιαφέρονται, και έδωσε στα ενδιαφερόμενα μέρη την ευκαιρία να γνωστοποιήσουν γραπτά τις απόψεις τους και να ζητήσουν ακρόαση.

(8) Οι γάλλοι εισαγωγείς και οι εισαγωγείς του Ηνωμένου Βασιλείου γνωστοποίησαν γραπτά τις απόψεις τους.

Ένας κοινοτικός παραγωγός, που δεν είχε συμμετάσχει στην προηγούμενη διαδικασία επανεξέτασης, δηλαδή η εταιρεία Cattin, του Merteau της Γαλλίας, γνωστοποίησε γραπτά τις απόψεις του.

Οι Verband der Deutschen Uhrenindustrie, Chambre Francaise de l'Horlogerie et des Mioro-Techniques και British Clook and Watch Manufactures Association γνωστοποίησαν γραπτά τις απόψεις τους, μέσω της Μόνιμης Επιτροπής Ευρωπαϊκής Ωρολογοποιίας.

(9) Η Επιτροπή αναζήτησε και εξακρίβωσε όλες τις πληροφορίες που έκρινε απαραίτητες για τον προσδιορισμό της πρακτικής ντάμπινγκ και πραγματοποίησε έρευνα στις εγκαταστάσεις του κοινοτικού παραγωγού Cattin, στο Morteau της Γαλλίας.

Γ. Κοινοτική Βιομηχανία

(10) Οι Verband der Deutschen Uhrenindustrie, Chambre Francaise de l'Horlogerie et des Mioro-Techniques παρέσχον γενικές στατιστικές για τη βιομηχανική παραγωγή. Παρ' όλο που και οι δύο ενώσεις πληροφόρησαν εκτενώς τα μέλη τους, μόνο μέρος της εν λόγω παραγωγής τεκμηριώθηκε από τον κοινοτικό παραγωγό που αναφέρεται παραπάνω.

(11) Αμέσως μετά τη γραπτή γνωστοποίηση των απόψεών τους και την έρευνα στις εγκαταστάσεις του από την Επιτροπή ότι, λόγω της μεταβολής της οικονομικής του κατάστασης, δεν ήταν πλέον προς συμφέρον του να συμμετάσχει στην έρευνα.

(12) Αυτό σήμαινε ότι ο μόνος γνωστός κοινοτικός παραγωγός αποσυρόταν από την έρευνα και συνεπώς η Επιτροπή θεώρησε ότι δεν υπήρχε πλέον κοινοτική βιομηχανία του εν λόγω προϊόντος η οποία να έχει ανάγκη προστασίας κατά των εισαγωγών που αποτελούν αντικείμενο ντάμπινγκ. Το Συμβούλιο επικυρώνει αυτό το συμπέρασμα.

(13) Η British Clook and Watch Manufactures Association προέβαλε το επιχείρημα ότι οι εισαγωγές του εν λόγω προϊόντος που αποτελούν αντικείμενο ντάμπινγκ μπορούν να έχουν επιρροή στην εμπορευσιμότητα όλων των άλλων ρολογιών χεριού, δηλαδή μηχανικών και ψηφιακών ρολογιών quartz.

(14) Εντούτοις, στο πλαίσιο της παρούσας έρευνας, αυτό το επιχείρημα δεν είναι ορθό δεδομένου ότι τα ρολόγια quartz χρησιμοποιούν εντελώς διαφορετική τεχνολογία κίνησης σε σύγκριση με τα μηχανικά ρολόγια και δεν μπορούν συνεπώς να θεωρηθούν ως ομοειδές προϊόν κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88 με τα μηχανικά ρολόγια που εισάγονται από τη Σοβιετική Ένωση. Επομένως ένας πιθανός κίνδυνος ζημίας όσον αφορά το ρολόγια quartz από τις εν λόγω εισαγωγές δεν μπορεί να ληφθεί υπόψη στο πλαίσιο της παρούσας διαδικασίας.

Δ. Καθυστέρηση της ανασύστασης της βιομηχανίας

(15) Η British Clook and Watch Manufactures Association ισχυρίστηκε ότι η κατάργηση του δασμού αντιντάμπινγκ για το εν λόγω προϊόν θα προκαλέσει σημαντικό πρόβλημα στην περίπτωση που μια άλλη εταιρεία θελήσει να αρχίσει την παραγωγή μηχανικών ρολογιών. Αυτό ισχύει διότι, κατά τον ισχυρισμό της ένωσης αυτής, τα μηχανικά ρολόγια βρίσκονται πάλι σε ζήτηση.

(16) Παρ' όλο που φαίνεται πραγματικά ότι σημειώθηκε αναθέρμανση της ζήτησης μηχανικών ρολογιών κατά τα τελευταία έτη, τα αριθμητικά στοιχεία που παρέσχε η Μόνιμη Επιτροπή της Ευρωπαϊκής Ωρολογοποιίας και οι γενικές στατιστικές για τις εισαγωγές δείχνουν ότι η αναθέρμανση αυτή περιορίζεται στα προϊόντα μέσης και υψηλής ποιότητας. Δεδομένης της σχεδόν ολοκληρωτικής εξαφάνισης της βιομηχανίας αυτής στην Κοινότητα κατά την περίοδο κατά την οποίαν ίσχυαν μέτρα αντιντάμπινγκ, φαίνεται εντελώς απίθανο να συγκεντρωθεί μια νέα κοινοτική παραγωγή στο τμήμα της αγοράς που αφορά τα προϊόντα χαμηλής ποιότητας όπου κατατάσσεται το εν λόγω προϊόν.

Ε. Κατάργηση του δασμού

(17) Υπό το φως των προαναφερθέντων επιχειρημάτων, και ιδίως λόγω της έλλειψης σχετικής κοινοτικής βιομηχανίας, συνάγεται το συμπέρασμα ότι η παρούσα διαδικασία επανεξέτασης πρέπει να περατωθεί με την κατάργηση των δασμών αντιντάμπινγκ που αναφέρονται στο εδάφιο 3.

Η συμβουλευτική επιτροπή δεν διατύπωσε καμία αντίρρηση ως προς την πρόταση της Επιτροπής,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2347/87 καταργείται.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Σεπτεμβρίου 1990.

Για το Συμβούλιο

Ο Πρόεδρος

G. DE MICHELIS

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 207 της 15. 7. 1982, σ. 1.

(3) Υπόθεση αριθ. 264/62, 1985, Συλλογή ΔΕΚ, σ. 849.

(4) ΕΕ αριθ. L 213 της 4. 8. 1987, σ. 5.

(5) ΕΕ αριθ. C 24 της 1. 2. 1990, σ. 6.